Ie Beuna
Menurut Kamus Acéh - Beulanda keureuja Hoesin Djajaningrat, Ie Beuna nyan glumbang manyang nyang asaijih di laˈöt meulanda daratan nyang geupeusabab geumpa. Na cit keutrangan la'én nyang dipesampoe ureueng-ureueng Acéh lam hai Ie Beuna nyang mak'na jih ie bala, nyang teuka di teungoh laˈöt dengon manyang seumanyang bak u.
Lam Buku Ensiklopedia tamadön Acéh nyang geususön lé Nur Aslam, dkk (2018) geusebut gobnyan bahwa di Jameun Sölutan Acéh da'ierah binèh pasi Kuta Banda Acèh lagèe Ulée Lheue, Peukan Bada Lam Barö Sikèp, Kaju ngön da'ierah laèn nyang keunong Ie Beuna dilèejih peunoh ngön ba' bangka ngön bak lipah, meula'èn that sangkirajih tabandéng dengon jameuen jino, le that teudong keudè ngön rumoh da'ierah nyan.[1] Meunan haba, di jameun dilèe ureung Acèh nyang meurunoe èlemée agama ba' dayah nyang na di binèh pasi, para ureueng nyang dang meununtöt gewajéb lé gurèe/syèh, tiep-tiep jak, para ureueng nyang dang meununtöt geupeuwajéb sabé mé bak bangka untuk geupula di da'ierah binèh pasi, hal nyo seupaya bèk meutamah manyang ie laöt é' u darat.
Ie Beuna nyan éleumèe ba' siteumpat nyang peureunah geuteumèe le nèˈ éndatu ureueng Acéh segohlom jih, meuseuki éleumèe nyan gadoh ngön hana keuneubah lom baˈ meucakarat jinoe. Haröhjih disaat geumpa ngön Ie Beuna na baˈ uroebuleuen 26 buleuen keuduwa blah 2004 hana le kurubeuen nyawˈong, teutapi sabab meucakarat hana meuphöm akan lamat Ie Beuna, baˈ masa nyan meucakarat nyang di binèh pasi geukalon ie suröt geujak coˈ eungköt-eungköt nyang beulanta, awa nyan hana ditupeue seuleusoe ie laöt suröt dudoe troh glumbang nyang leubéh rayëk u darat.
Peukara nyoe laˈén that ngön peukara geumpa dan Ie Beuna bak kabupaten Simeulue, padahai pusat geumpa terjadi toe pulo Simeulue, haröhjih di Simeulue lë keureubeuen nyawöng akan teutapi keureubeuen nyawöng 6 droe sagai. Pakön nyoe jeuet terjadi? Nyoe terjadi kareuna meucakarat Simeulue mantöng geuh éleumèe yaˈni Smong.
Smong lam makna luwah jeuet dimaknai hurô-hara nyang terjadi geuseubap bala alam contojih Ie Beuna (Tsunami). Sampoe tiep-tiep peukara geumpa bumoe nyang hibat, meucakarat Simeulue geuplueng jeuˈöh dari pasi u teumpat nyang leubéh manyang, lagée peusan éndatu meucakarat Simeulue nyang geupesampoe dalam leungköng ca'é nyang geuseubut sangkira terjadi geumpa teuga,disetot ie laôt suröt, be' ja' binèh pasi co' eungköt nyang deueh di binèh pasi,keureuna si'atteu' truk Smong. Sangkira nyan terjadi, plueng u gunong peuseulamat droe, aneu'-aneu', inong ngön ureueng chi' jak peujeu'öh droe di pasi, sura' smong, smong, smong (Dadek, Teuku dkk. 2019).[2]
Tapa' Ie Beuna Nibak Guha È' Luntie
Tanda nyang peujeulaih haro hara Ie Beuna, bukon nyang keu phon di Acéh. Nibak saboh guha lam Gampong Meunasah Lhök Kecamatang Lhong Acéh Rayeuk. Guha é' luntie jeut sebagoe saksi mata ngön tanda keuneubah, meuleupah dasyat haro hara Ie Beuna meuribe thôn ba' jameun dilée.Sangkira tajak ngön honda atawa moo dari Banda Acéh u guha nyan, na keuh jarakjih 50 aneuk batée atawa treb watèe ta teureupa seulingka 1 jeuem seuteungoh atawa 2 jeuem perjalanan.
Guha nyo ka di keubah tapai Ie Beuna dari masa awai phon lam jameun puroe sampoe tapak Ie Beuna nibak thôn 2004 nyang ka leupah. Dengon sabab nyan, guha nyo jeut keu anda bukti bahwasajih, Ie Beuna tom troh teuka meupadim go keuno u Acéh. Guha nyo geupeunan guha é' luntie lé meucakarat da'ierah nyan saweub dari jameun puroe kon. Le luntie dipeuget umpung lam guha nyan sampoe di meu anuek cuco.
Ladom meucakarat seulingka geucok é' luntie nyang meulawok ngön anoe lam guha nyan sebagoe baja.Nakueh tanda tapak Ie Beuna nyang tom teuka nibak jameun dilèe, kaleuh geuteuliti le ureueng meuèlemée, sampoe troh geutakse padim na manyang bakat Ie Beuna nyan tom teuka lam guha nyan.Sidroe pakar Ie Beuna, Nazli Ismali dari jamiah Syiah Kuala bak liputan6.com, ka geupeugah bahwasajih guha é' luntie jeut keu keuneubah sijarah Ie Beuna nyan tom teuka u Acéh, ngön jantang watèe 7.400 thôn nyang ka leupah[3].
Adak pih Ie Beuna jeut keu peukara nyang jareung troh teuka, na ngön meulheung watée nyang treb, akan teutapi le ureueng meuèlemée na geutemee hase tapak Ie Beuna nyang tom troh teuka u Acéh. Nakeug tapak nyang paleng tiji, jeut geukalon nibak lapeh tanoh nyang meutimbon lam guha nyan. Lapeh tanoh nyan ji peutrang bahwa Ie Beuna nyang tom troh u Aceh meujantang lam meuribee bahkan meureutoh thôn lheung. Dari lapeh tanoh nyan cit, ureueng meuèlemée geutudim padim manyang bakat Ie Beuna bak tanggai 26 buleuen keuduwa blah 2004 yakn' 30 mete manyang.
Keuneubah alam guha é' luntie nyo keuh nyang peutrang keu geutanyoe, bahwa Ie Beuna nyan meusipheut sabe troh meuriwang. Cara ureueng meuèlemée geuteupu jantang watèe Ie Beuna nyang tom troh. Jeut geukalon ret é' luntie nyang jeut keu para' antara anoe nyang di ba le Ie Beuna awai ngön anoe nyang di ba le Ie Beuna dudoe.
Ngon saweub nyan keuh, ureueng meuèlemée jeut geutakse watèe Ie Beuna nyan teuka dengon cara geukalon sipheut tanoh ngön organisme nyang meusaho lam anoe nyan, lage moluska ngön feromanifera. Jadi, guha é' luntie dipeutrang bak geutanyo bahwa Ie Beuna nyang teuka bak tanggai 26 buleuen keuduwa blah 2004 barosa, ken keuh keujadian nyan phon lam jantang watée 1000 thôn, melainkan tom teuka 2 go lam thôn 1861 ngön 1907 (factsofindonesia.com dalam Dadek, Teuku dkk. 2019)[4].
Tapa' Gloro di Singkil
Ureueng Singkil geukheun Ie Beuna deungon éstilah gloro, lage keuteurangan ureueng Singkil nyang nanjih Yarmen Dinamika, si droe ureueng nyang karang buku Tsunami Acéh Getarkan Dunia, geuseubut bahwa éstilah gloro, watée phön Singkil keunong Ie Beuna ba' thôn 1907, röh meusigo ngön keujadiyan Ie Beuna nyang tejadi di Simeulue.
Yarmen geupeugah cit lom bahwasajih gloro asaijih dari bahsa Meulayu, ya'ni gelora. Kareuna jeumeulah ureueng nyang di Singkil le geupakai tutö bahsa Aneuk Jamèe ngön Bahsa Minang, lheuh niba' nyan gelora jeued keu gloro.
Ba' buku Singkil dalam Konstilasi Sejarah Acéh keureuja Sadri Ondang geusebut bahwa ba' thôn 1861 terjadi geumpa di Singkil nyang meu'akibat gampöng Fansur karam geruso' alön. Peukara geumpa teucatét cit bak buku Beulanda nyang geusebut bahwa ka terjadi geumpa tektonik bak uro seulasa 12 buleuen keuduwa 1862 (1 Khanuri Bu (Syakban) 1277 Hijriah) nyang peuanco mandum keuneubah Beulanda thôn 1852 (Hermansyah, 2002)[5].
Sadri geuseubut cit bahwasajih Singkil merupakan kuta tuha nyang kawômjih geuminah hana ji'ôh dari babah kuwala, dikarenakan teumpat phön awa nyan di da'ierah alue krueng keunong gloro.
Lam meucakarat Singkil keumang calitra bahwa Singkil Ka na phôn watèe jameun Nabi Sulaiman a.s, Singkil na diantara Gelombang ngön Kuala Keupung, Sölutan Daulat nyang jinoe dikheun ngön Kuta Subulussalam.
Ureung nyang tinggai di Singkil geuminah u da'ierah Singkil Lama (Old Singkill) blahdeh Kilangan (leubèh toe u babah kuala), karena glumbang ka jiöh dari bineh pasi. Dang rayeu' darat baruéh, neuyakini sebago sabab mandum nyoe. Krueng Singkil atawa geukheun krueng Souraya merupakan krueng nyang panyang that di Acéh, nyang babah kreung nyan asaijih di Alas, Acéh Tenggara.
Krueng nyoe sréng hanyot meumacam bago bahan, lagée tanoh, anoe,leuhop,ngön kayée u arah kuwala nyang di due' ba' teungoh-teungoh Pulo Sarok ngön Pasi Tengah, Glumbang la'öt dudoe ji peuek meubago bahan nyang na di binèh pasi ngön tréb-tréb watée jeutlah keu daratan baro.
Seubago tanda, da'ierah nyoe dibeudoh laju-laju jeued takalon dari hai hai nyang nyata nyoe. Beulanda geubangon mercusuar ba' da'ierah peulabôhan Pulo Sarok silingka thön 1900an. Ureueng lingka geuseubut dengon Lampu Babeleng. Silingka 70 thön seuneulheueh nyan, Lampu Babeleng ka tinggai jioh di darat, di binèh pasi makén meutamah jiôh 3 kilometé dari teumpat mercusuar.
Tanda laén yakni peulabôhan nyang geubangon di pasi Pulo Sarok lam 40 thön dudoe, ka leubèh dari lhèe gö h'an jeuet gengui le, geusabab wilayah deue da'ierah peulabôhan meu'akibat peulabôhan na di darat ngön di binéh pasi tamah brat u keue. Tanda nyoe nyang peukuwat sangka bahwa da'ierah pasi kecamatan Singkil ngön Singkil Utara maken meutamah brat, nyang brat da'ierah lhö'jih.
Teutapi, na salénan laén hai nyang nyata bahwa Gelombang nyang tingai karena ancö lulöh jiteurajang gloro. Keuneulheueh nyan, dari Gelombang ureueng Singkil geuminah u Singkil lama (Old Singkil) nyang saboh tanoh lapang dengon Gampong Kayu Menang nyang na di blahdeh Gampong Kilangan.
Meuseuki Singkil Lama hana tréb na geumukim inan, nyang geusabab ka terjadi gloro, seuneulheueh kawöm Singkil nyang seulamat geuminah u teumpat nyang meuklèh, nyang nanjih Singkil Baru (New Singkil). Singkil Baru nyoe nyang geutanyeo turi jino, nyang phön 20 buleuen peuet 1999 nyang sah jeued ke Ibu Kota Kabupaten Aceh Singkil.
Yôh gohlom gloro 2004, teuleubèh, na dua go gloro melanda Singkil, nyang wilayahjih landé hana bukét meusaboh pih. Phön that, uroebuleuen 12 buleuen keuduwa 1861 nyang peujeued uroebuleuen nyoe seubago peuingat ke ureueng Singkil Lama, saweueb mukim awa nyan meugo'-go' geumpa nyang hibat that meusambong ngön gloro nyang peuancö Singkil lama ancö pura'-puranda.
Keuduwa, bak thön 1907 terjadi gloro lom di Singkil, nyang meupura'-purandakan Singkil yang meu'akibat trö' u Meulaboh dan Pulo Simeulue.
Dari Pasi Karam U Meulaböh
Segohlom u Ribee, Sölutan piyöh di Pasir Karam ngön yöhnyan leunuet geutanyöng ba' tukang kawai "Dipat geutanyo meulaböh di barat uroe nyan?". Lheuh niba' nyan, Pasir Karam meu'ubah nan jeut keu Meulaböh, kheun Yanimar, Keutuwa Bideueng Tamadön Ngön Urösan Teumaca Dinaih Tamadön Urösan Teumaca Ureueng Muda Ngön Ulahraga Acèh Barat (Serambinews.com)[6].
Riwayat laèn nyang peujeulaih bahwasajih nan Meulaböh asaijh dari ungkapan "Disikolah Kito Berlaboh". H M Zainuddin lam bukujih Tarikh Acéh dan Nusantara (1961) asai mula Meulaböh adalah nanggroe Pasir Karam, nanggroe nyan dibangon 1588-1604 lé Sölutan Saidil Mukamil, ngön di masa Sölutan Iskandar Muda nanggroe nyan muetamah ramé (aulia87.wordpress.com)[7].
Lam buku Smong Purba keureuja Teuku Dadek, dkk (2019) Pasir Karam jiseubut berla'énan dengon riwayat segolomjih, lam buku Smong Purba nyo geusebut Pasi Karam.
Nan Pasi Karam meusamböng dengon geumpa nyang peusabab Ie Beuna, nyang terjadi segolom abad ke 14, dudoe nan Meulaböh na lam peta Acéh. Peungaröh nyang disababkan Ie Beuna, meu'akibat keu meucakarat haröh minah dari pasi.
Geukeun Pasi Karam teuntèe kon saboh kebetulan nyang gepeuninggai secara mupeusaka simata-mata, meuseuki ladum asé penelitian kheun Acéh na ba' patahan lempengen bumoe, lagée Ie Beuna 2004 nyang ka leupah nyang ka ceuleungga wilayah pasi Acéh, ada' pih gohlom nyang jipeuteubiet kee umom secara akurat, padum wilayah nyang gadoh geungamo' Ie Beuna (Dadek, Teuku ngön Hermansyah, 2013)[8].
Sebago dasar lapöran penelitian Coastal Progradation Patterns as A Potential Tool Inseismic Hazard Assessment ka geuteumèe bahwasajih na peureunah terjadi Ie Beuna padum-padum go di bineh pasi Meulaböh. Asé dari penelitian éleumiah makén geuduköng catat-catat geumpa ngön naseukhah tulésan jaroe di Acéh, lage dipeujeulaih bahwasajih ka terjadi geumpa 8,4 Sr di Padang ngön Mentawai nyang meusabab Ie Beuna nyang landa bineh pasi barat Sumatera bak Buleueun Khanuri Bu 1211 H atawa buleuen keuduwa 1797.
McKenzie rintah penelitian di Meulaböh ngön co' ladom conto tanoh di lingka Samatiga ngön Meulaböh, ngön aslijih meuteumeung tanda bahwa peureunah terjadi geumpa ngön ie beuna di seputa pasi barat Acéh nyang intensitasjih sama lage geumpa ngön Ie Beuna 26 buleuen keuduwa blah 2004.
- ^ Nur Aslam, dkk. 2018. Ensiklopedia Kebudayaan Aceh. Banda Aceh: Dinas Kebudayaan dan Pariwisata Aceh.
- ^ Dadek, Teuku dkk. 2019. Smong Purba Jejak Gempa dan Tsunami Aceh. Banda Aceh: Badan Penanggulangan Bencana Aceh.
- ^ Makdori, Yop. 2019. Gua Bersejarah di Aceh Ungkap Tsunami 7400 Tahun Silam. https://www.liputan6.com/news/read/4032989/gua-bersejarah-di-aceh-ungkap-tsunami-7400-tahun-silam (diakses tanggal 18 Februari 2020)
- ^ Dadek, Teuku dkk. 2019. Smong Purba Jejak Gempa dan Tsunami Aceh. Banda Aceh: Badan Penanggulangan Bencana Aceh.
- ^ Hermansyah, "Naskah Ta'bir Gempa: Antara Mitigasi Bencana dan Kearifan Lokal di Aceh (Kajian terhadap Naskah-naskah Kuno)" Prosiding di Aceh Development International Conference (ADIC) 2012. Diseminarkan di Kuala Lumpur, 26-28 Maret 2012
- ^ Rizwan. 2015. Kota Tua yang Dulu Bernama Negeri Pasir Karam. https://aceh.tribunnews.com/2015/10/17/kota-tua-yang-dulu-bernama-negeri-pasir-karam. (diakses 19 Februari 2020)
- ^ Aulia Fitri. 2014. https://aulia87.wordpress.com/2014/04/03/negeri-pasi-karam-dari-masa-kerajaan-hingga-meulaboh/ (diakses 19 Februari 2020)
- ^ Dadek, Teuku & Hermansyah. 2013. Meulaboh dalam Lintas Sejarah Aceh. Meulaboh: Bappeda Aceh Barat.